**Georges Marie Désiré Joseph Troupin** (1923–1997) oli belgialainen kasvitieteilijä ja yliopiston lehtori. Hän on tutkinut erityisesti Afrikan suurten järvien seudun kasvistoa.

Georges Troupin syntyi Aywaillessa keväällä 1923. Hän oli Oscar Troupinin ja Gabrielle Romen poika. Georges opiskeli pääasiassa Liègessä, mutta suoritti kreikan ja latinan opintoja Ferrières'ssä toisen maailmansodan aikaan.

Vuonna 1947 Troupin palkattiin tutkijaksi kasvitieteelliseen puutarhaan Brysselissä. Troupin omistautui siemenkasvien tutkimukselle ja jo seuraavana vuonna hän kirjoitti useita artikkeleita Belgian Kongon kasvistosta ja sen lajien systematiikasta. Vuonna 1948 Troupin myös avioitui Marie-Louise Tecqmennen kanssa ja he saivat kolme lasta.

Vuonna 1952 Belgian Kongon kansallispuistojen instituutti (IPNCB) kutsui Troupinin mukaan tutkimushankkeeseen, jossa tarkoituksena oli kerätä kasvinäytteitä herbaarioihin Garamban kansallispuistosta. Niinpä Troupin vietti kahdeksan kuukautta Belgian Kongossa ja keräsi kollegojensa kanssa noin 4500 kasvinäytettä.

Troupin oli intohimoinen tutkija ja hän väitteli Liègen yliopistosta vuonna 1956. Hänen väitöskirjansa käsitteli Garamban kansallispuiston kasveja ja niiden luokittelua, ekologiaa ja vuorovaikutuksia. Väiteltyään Troupin työskenteli heinäkuusta 1956 alkaen Lwiro-keskuksen kasvitieteen osaston johtajana Kivussa vuoden 1963 loppuun saakka. Troupin loi keskukseen tutkimusosaston, jonka tarkoituksena oli syventyä itäisen Kongon ja Ruandan alueiden kasviston systematiikkaan ja ekologiaan. Tutkimustyön myötä kerättiin herbaarioihin yli 24000 kasvinäytettä, jotka muodostavat nykyisin Lwiro-keskuksen ja Ruandan Butaren herbaarioiden perustan.

Vuonna 1963 Troupin palasi Belgiaan ja tutki kolme vuotta Belgian Kongosta ja Ruandasta kerättyjä kasveja. Samalla hän toimi myös Liègen yliopistossa assistenttina ja luennoitsijana opetusaiheenaan erityisesti trooppisten ja subtrooppisten alueiden kasvit sekä niiden tutkimus. Vuonna 1966 Troupin kokosi kolmen vuoden tutkimuksensa kirjaksi Liègen yliopistossa. Vuosina 1965–1967 toimi erilaisissa tehtävissä Keskisen Afrikan kuninkaallisessa museossa ollen välillä kuraattori, projektipäällikkö, tutkija ja kokonaisprojektipäällikkö. Vuonna 1968 Troupinilta tilattiin kokonaistutkimus Ruandan kasvistosta ja hän ryhtyi välittömästi töihin julkaisten kaksi vuotta myöhemmin tutkimuksensa tulokset kolmiosaisena monografiana.

1970- ja 1980-luvuilla Troupin jatkoi opetustehtäviään Liègen yliopistossa tehden välillä tutkimusmatkoja Ruandaan tutkimaan Ruandan kasvistoa. Sydänongelmien vuoksi Troupin jäi eläkkeelle vuonna 1990 ja kuoli loppukesällä 1997 Embourgissa.

Lähteet
-------

1. 1 2 3 4 5 6 7  Dantès Singiza: Troupin, Georges, Marie Désiré Joseph *Africa Museum Archives*. Viitattu 30.11.2023. (ranskaksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Belgia
* Yhdysvallat
* Alankomaat

 |
|  |
| Tieteilijät | 
* International Plant Names Index
* CiNii

 |
|  |
| Muut | 
* IdRef

 |

 |